Document ID: 31984R3399

*****
ΚΑΝΟΝΙΣΜΟΣ (ΕΟΚ) αριθ. 3399/84 ΤΗΣ ΕΠΙΤΡΟΠΗΣ
της 3ης Δεκεμβρίου 1984
για την τροποποίηση του κανονισμού (ΕΟΚ) αριθ. 2638/69 περί συμπληρωματικών διατάξεων σχετικά με τον ποιοτικό έλεγχο των οπωροκηπευτικών τα οποία τίθενται σε εμπορία στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1332/84 (2), και ιδίως το άρθρο 8 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2638/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 860/83 (4), προβλέπει, στο άρθρο 5, ότι τα κράτη μέλη πρέπει, κάθε μήνα, να ανακοινώνουν στην Επιτροπή ορισμένες πληροφορίες σχετικά με τους ελέγχους που έχουν πραγματοποιηθεί ή με τις περιπτώσεις μη συμφωνίας που διαπιστώθηκαν·
ότι η μηνιαία αυτή πληροφόρηση απαιτεί σημαντική εργασία διοικητικής φύσης σε ορισμένα κράτη μέλη· ότι δεν υπάρχει ειδικός λόγος να πραγματοποιείται η ανακοίνωση αυτή σε τόσο τακτικά διαστήματα και ότι θα μπορούσε να πραγματοποιείται επί τριμηνιαίας βάσης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπρευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 2638/69 τροποποιείται ως εξής:
1. Η παράγραφος 1 αντικαθίσταται από το ακόλουθο κείμενο:
«1. Κάθε κράτος μέλος ανακοινώνει στην Επιτροπή, κατά τον μήνα που ακολουθεί το τέλος κάθε τριμήνου, συγκεντρωτική κατάσταση σχετικά με τον αριθμό των ελέγχων που πραγματοποιήθηκαν κατά το παρελθόν τρίμηνο, και η οποία περιλαμβάνει ενδείξεις όσον αφορά:
- την προέλευση του ελεγχόμενου εμπορεύματος,
- τον προορισμό του εμπορεύματος αυτού,
- το στάδιο της εμπορίας κατά το οποίο πραγματοποιήθηκε ο έλεγχος, με προσδιορισμό του αριθμού των παρτίδων που ελέγχθηκαν,
- τον αριθμό των περιπτώσεων μη συμφωνίας προς τις ισχύουσες διατάξεις που διαπιστώθηκαν».
2. Το δεύτερο εδάφιο της παραγράφου 2 αντικαθίσταται από το ακόλουθο κείμενο:
«Αυτό ανακοινώνει στην Επιτροπή, κατά τον μήνα που ακολουθεί το τέλος κάθε τριμήνου, συγκεντρωτική κατάσταση των περιπτώσεων μη συμφωνίας που διαπιστώθηκαν κατά τη διάρκεια του παρελθόντος τριμήνου».
Άρθρο 2
Ο παρών κανονισμός αρχίζει να ισχύει την 1η Ιανουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Δεκεμβρίου 1984.

Labels: 7
3
17